Kommissionens beslutning

af 29. april 2002

om bemyndigelse til at dispensere fra visse bestemmelser i Rådets direktiv 2000/29/EF for jordbærplanter (Fragaria L.) til udplantning, dog ikke frø, med oprindelse i Republikken Chile

(meddelt under nummer K(2002) 1553)

(2002/316/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 2002/28/EF(2), særlig artikel 15, stk. 1,

under henvisning til anmodning fra Frankrig, og

ud fra følgende betragtninger:

(1) Ifølge direktiv 2000/29/EF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zealand, Canada og de kontinentale stater i USA i princippet ikke importeres til EF.

(2) Der er interesse for, at medlemsstaterne får mulighed for at levere planter af Fragaria L. til udplantning, dog ikke frø, til formering i Republikken Chile for at forlænge den periode, hvor planterne giver udbytte. Disse planter kan derefter genudføres til EF, hvor de udplantes med henblik på frugtproduktion.

(3) For 2001 er der ved Kommissionens beslutning 2000/700/EF(3) givet bemyndigelse til på særlige betingelser at indrømme undtagelser fra visse bestemmelser i direktiv 2000/29/EF for jordbærplanter (Fragaria L.) til udplantning, dog ikke frø, med oprindelse i Republikken Chile.

(4) De omstændigheder, der dannede grundlag for undtagelserne, gælder stadig. Der er ikke fremkommet nye oplysninger, som giver anledning til at revidere de særlige betingelser.

(5) Der bør derfor på særlige betingelser kunne gives dispensation for en begrænset periode.

(6) Bemyndigelsen i henhold til denne beslutning trækkes tilbage, hvis det konstateres, at de særlige betingelser i bilaget ikke er tilstrækkelige til at hindre indslæbning af skadegørere eller ikke er blevet overholdt.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Medlemsstaterne bemyndiges til at dispensere fra artikel 4, stk. 1, i direktiv 2000/29/EF, for så vidt angår forbudet i direktivets bilag III, del A, nr. 18, for jordbærplanter (Fragaria L.) til udplantning, dog ikke frø, med oprindelse i Republikken Chile.

Jordbærplanter (Fragaria L.) til udplantning, dog ikke frø, skal for at blive omfattet af dispensationen ud over kravene i bilag I, II og IV til direktiv 2000/29/EF opfylde betingelserne i bilaget til denne beslutning.

Artikel 2

Inden den 30. november 2002 underretter importmedlemsstaterne Kommissionen og de øvrige medlemsstater om, hvor store mængder der er importeret i henhold til denne beslutning, og forelægger samtidig en udførlig teknisk rapport om den officielle undersøgelse, der er nævnt i punkt 5 i bilaget.

De medlemsstater, hvor planterne udplantes efter importen, sender inden den 31. januar 2003 Kommissionen og de øvrige medlemsstater en udførlig teknisk rapport om den officielle undersøgelse, der er nævnt i punkt 8 i bilaget.

Artikel 3

Medlemsstaterne underretter Kommissionen og de øvrige medlemsstater om alle tilfælde, hvor det er konstateret, at forsendelser, der er indført på deres område i henhold til denne beslutning, ikke opfylder de gældende betingelser.

Artikel 4

Artikel 1 anvendes fra den 1. juni til den 30. september 2002.

Artikel 5

Denne beslutning er rettet til medlemsstaterne.

Udfærdiget i Bruxelles, den 29. april 2002.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

(2) EFT L 77 af 20.3.2002, s. 23.

(3) EFT L 287 af 14.11.2000, s. 65.

BILAG

Særlige betingelser for jordbærplanter (Fragaria L.) til udplantning, dog ikke frø, med oprindelse i Republikken Chile, der er omfattet af dispensationen i artikel 1 i denne beslutning

1. Planterne skal være bestemt til frugtproduktion i EF, og

a) må kun være produceret af moderplanter, der er certificeret under en certificeringsordning, som er godkendt i en medlemsstat, og disse moderplanter skal være importeret fra en medlemsstat

b) skal være dyrket på et areal, som

- ligger i et område, der er isoleret fra kommerciel jordbærproduktion

- ligger mindst 1 km fra den nærmeste afgrøde af jordbærplanter til frugtproduktion eller produktion af udløbere, og som ikke opfylder betingelserne i denne beslutning

- ligger mindst 200 m fra alle andre planter af slægten Fragaria, som ikke opfylder betingelserne i denne beslutning, og

- inden udplantning, men efter fjernelsen af den forrige afgrøde, enten er blevet officielt undersøgt efter passende metoder og konstateret fri for jordbårne skadegørere, herunder Globodera pallida (Stone) Behrens og Globodera rostochiensis (Wollenweber) Behrens eller behandlet for at sikre, at de er fri for sådanne skadegørere

c) skal mindst tre gange i løbet af vækstperioden og igen inden eksport være officielt undersøgt af Chiles plantebeskyttelsesmyndighed for forekomst af de i del A i bilag I og II til direktiv 2000/29/EF nævnte skadegørere, navnlig

- Arabis mosaic virus

- Colletotrichum acutatum Simmonds

- Globodera pallida (Stone) Behrens

- Globodera rostochiensis (Wollenweber) Behrens

- Phytophthora fragariae Hickmann var. fragariae

- Xanthomonas fragariae Kennedy and King

- Strawberry crinkle virus

- Strawberry mild yellow edge virus

- Strawberry vein banding virus

- Xiphinema americanum Cobb sensu lato (ikke-europæiske populationer)

og af andre følgende skadegørere

- Aegorhinus phaleratus Erichson

- Aegorhinus superciliosus germari (Gay Solier)

- Chaetosiphon thomasi Hille Risambers

- Naupactus leucoloma (Boheman)

- Pseudoleucania bilitura Guenée

- Fusarium oxysporum fsp. fragariae

- Fragaria Chiloensis ilar virus

og ved alle undersøgelser fundet fri for sådanne skadegørere

d) skal forud for eksport:

- rystes fri for jord eller andet vækstmedium

- renses (dvs. befries for planteaffald) og være fri for blomster og frugter.

2. Planterne skal være ledsaget af et plantesundhedscertifikat, som er udstedt i Republikken Chile i overensstemmelse med artikel 7 og 13 i direktiv 2000/29/EF på grundlag af den deri fastsatte undersøgelse.

I certifikatet anføres:

- i rubrikken "Frigørelse for skadegørere og/eller desinfektionsbehandling" nærmere oplysninger om den/de seneste behandling(er), der er blevet foretaget inden eksport

- under "Supplerende erklæring" angivelsen "Denne sending opfylder betingelserne i Kommissionens beslutning 2002/316/EF" og navnet på sorten og den certificeringsordning i medlemsstaten, efter hvilken moderplanterne er blevet certificeret.

3. Planterne skal importeres via indgangssteder, som den medlemsstat, hvor de er beliggende, og som gør brug af dispensationen, udpeger. Disse indgangssteder og navnet og adressen på det i direktiv 2000/29/EF omhandlede officielle organ, der er ansvarligt for de enkelte indgangssteder, skal meddeles Kommissionen af medlemsstaterne i tilstrækkeligt god tid forinden og skal efter anmodning herom meddeles andre medlemsstater. Når importen til EF finder sted i en anden medlemsstat end den, der gør brug af dispensationen, skal de officielle ansvarlige organer i importmedlemsstaten underrette og samarbejde med de officielle ansvarlige organer i de medlemsstater, der gør brug af dispensationen, for at sikre, at bestemmelserne i denne beslutning overholdes.

4. Inden import til EF skal importøren officielt underrettes om betingelserne i punkt 1 til 6; importøren skal i tilstrækkelig god tid i forvejen give de officielle organer i importmedlemsstaten følgende nærmere oplysninger før importen af de pågældende planter:

- materialetype

- mængde

- den forventede importdato og det forventede indgangssted i EF

- navn på den ansvarlige, adresser og steder, hvor planterne vil blive oplagret under officiel kontrol, indtil resultaterne af de i punkt 5 nævnte undersøgelser og prøver foreligger; mindst to uger før planterne flyttes fra oplagringsstedet, skal importøren give det officielle ansvarlige organ meddelelse om de i punkt 6 nævnte virksomheder, hvor planterne skal udplantes.

Importøren skal hurtigst muligt underrette de pågældende officielle organer om eventuelle ændringer af ovennævnte oplysninger.

Den berørte medlemsstat underretter straks Kommissionen om ovennævnte oplysninger og eventuelle ændringer af dem.

5. Kontrollen, herunder udtagelse af eventuelle relevante prøver, i henhold til artikel 13 i direktiv 2000/29/EF og i overensstemmelse med denne beslutning udføres af de i nævnte direktiv omhandlede officielle ansvarlige organer. Kontrollen udføres af den medlemsstat, der gør brug af dispensationen, eventuelt i samarbejde med de nævnte organer i den medlemsstat, hvor planterne skal udplantes. Den eller de pågældende medlemsstater kontrollerer desuden for alle andre skadegørere og undersøger eventuelt prøver. Uden at kontrollen i henhold til nævnte direktivs artikel 21, stk. 3, andet led, første valgmulighed, derved tilsidesættes, træffer Kommissionen beslutning om, i hvilket omfang kontrollen i henhold til direktivets artikel 21, stk. 3, andet led, anden valgmulighed, skal integreres i kontrolprogrammet i henhold til direktivets artikel 21, stk. 5, tredje afsnit.

6. Planterne må kun udplantes i virksomheder, der er officielt registreret og godkendt med henblik på dispensationen, og hvis ejers navn og adresse på forhånd er blevet meddelt de officielle ansvarlige organer i den medlemsstat, hvor virksomhederne er beliggende, af den person, som har til hensigt at udplante planterne. I de tilfælde, hvor udplantningsstedet er beliggende i en anden medlemsstat end den medlemsstat, der gør brug af dispensationen, skal de officielle ansvarlige organer i den medlemsstat, der gør brug af dispensationen, ved modtagelsen af den ovennævnte forhåndsmeddelelse fra importøren underrette de officielle ansvarlige organer i den medlemsstat, hvor planterne skal udplantes, med angivelse af navn og adresse på de virksomheder, hvor planterne skal udplantes.

7. De officielle ansvarlige organer skal sørge for, at alle planter, der ikke udplantes i henhold til punkt 6, destrueres under deres kontrol. Der skal føres registre over antallet af destruerede planter, og registrene skal efter anmodning stilles til rådighed for Kommissionen.

8. I vækstperioden efter importen skal de officielle ansvarlige organer i den medlemsstat, hvor planterne udplantes, på de rette tidspunkter kontrollere en passende del af planterne visuelt for skadegørere og tegn eller symptomer på skadegørere i de i punkt 6 nævnte virksomheder. På grundlag af den visuelle kontrol skal skadegørere, der har forårsaget sådanne tegn eller symptomer, identificeres ved en passende undersøgelsesprocedure. Planter, som ved disse undersøgelser eller prøver ikke er fundet fri for de i punkt 1, litra c), nævnte skadegørere, skal straks destrueres under de ansvarlige organers kontrol.